text: snabelfrøer
  
  publiceret: 2023-08-22 12:36:20+02:00
  Snabelfrøer er en slægt af små springpadder, som bl.a. kendetegnes af en spids snude, som strækker sig lang frem over munden. Der kendes to arter fra Chile og Argentina: Rhinoderma darwini og R. rufum. Sidstnævnte er ikke set siden 1981 og er formentlig uddød. Sammen med arten Insuetophrynus acarpicus fra Chile udgør de familien Rhinodermatidae.
  Det er forholdsvis små frøer med en længde på ca. 3 cm. Oversiden er grøn eller brun, mens den bagerste del af bugen og undersiden af bagbenene har store sorte og hvide tegninger.
  Snabelfrøerne gør sig især bemærket ved deres særegne ynglepleje. Hunnen lægger sine æg på skovbunden, hvorefter de befrugtes af hannen. Kort før æggene klækker (eller lige efter), tager hannen dem ind i munden og skubber dem ned i strubesækken. Her udvikler haletudserne sig; hos i hvert fald R. darwini lever haletudserne af et sekret, som hannen udskiller i strubesækken. Haletudserne bliver i strubesækken, inden de er færdigudviklede, hvorefter de som små, færdige frøer forlader hannen gennem munden.